## Pravilnik o načinu i obliku vođenja registra objekata leasinga

### NN 113/2011 (5.10.2011.), Pravilnik o načinu i obliku vođenja registra objekata leasinga

HRVATSKA AGENCIJA ZA NADZOR FINANCIJSKIH USLUGA

2219

Na temelju odredbe članka 52. stavka 7. a u svezi stavka 3. Zakona o leasingu (»Narodne novine« broj 135/06) Hrvatska agencija za nadzor financijskih usluga na sjednici održanoj 29. rujna 2011. godine donosi

PRAVILNIK

O NAČINU I OBLIKU VOĐENJA REGISTRA OBJEKATA LEASINGA

I. OPĆE ODREDBE

Članak 1.

(1) Ovim Pravilnikom Hrvatska agencija za nadzor financijskih usluga (dalje u tekstu: Agencija) propisuje način i oblik vođenja Registra objekata leasinga (dalje u tekstu: Registar).

(2) Pravilnikom se posebno uređuju vrste podataka koji se upisuju u Registar kao i postupci upisa, izmjene, brisanja i deaktivacije podataka o objektima leasinga u Registar.

Članak 2.

(1) Agencija će podatke iz Registra koji se odnose na detaljno određenje objekta leasinga i vrijeme trajanja ugovora o leasingu učiniti dostupnima javnosti.

(2) Svatko ima pravo uvida, bez dokazivanja pravnog interesa, u podatke iz stavka 1. ovog članka, upisane u Registar.

(3) Prilikom provjere podataka objekta leasinga u Registru, osoba koja vrši provjeru preuzima odgovarajuću elektroničku potvrdu kojom dokazuje da je izvršio pojedinu provjeru u Registru.

II. NAČIN VOĐENJA REGISTRA OBJEKATA LEASINGA

Članak 3.

Registar se vodi u elektroničkom obliku.

III. PODACI KOJI SE UNOSE U REGISTAR

Članak 4.

(1) U Registar se upisuju sljedeći Zakonom o leasingu definirani podaci iz ugovora o leasingu:

1. tvrtka i sjedište davatelja leasinga,

2. tvrtka i sjedište, odnosno ime, prezime i adresa primatelja leasinga,

3. određenje posla leasinga (financijski ili operativni),

4. detaljno određenje objekta leasinga,

5. vrijednost objekta leasinga,

6. iznos pojedine naknade,

7. vrijeme trajanja ugovora (datum sklapanja ugovora o leasingu i datum isteka ugovora o leasingu).

(2) Osim Zakonom o leasingu definiranih podataka u Registar se upisuju i sljedeći podaci:

1. broj ugovora o leasingu,

2. tvrtka i sjedište dobavljača objekta leasinga,

3. identifikacijski broj objekta kod davatelja leasinga.

Članak 5.

(1) U Registar se upisuju podaci o objektu leasinga iz ugovora o leasingu. Po jednom ugovoru o leasingu u Registar može biti upisano više objekata leasinga.

(2) Ukoliko je ugovorom o leasingu financirano više objekata leasinga čija je pojedinačna vrijednost s PDV-om veća od 30.000,00 kuna u Registar se upisuje svaki objekt zasebno.

(3) Ukoliko je ugovorom o leasingu financirano više objekata (gdje je objekt leasinga postrojenja, strojevi, transportni uređaji i oprema i ostalo) pojedinačne vrijednosti manje od 30.000,00 kuna, u Registar se isti objekti upisuju kao jedan objekt leasinga na način da se pod Marka upiše kratki opis financiranih objekata leasinga.

(4) Ukoliko je ugovorom o leasingu financiran jedan ili više objekata (gdje je objekt leasinga postrojenja, strojevi, transportni uređaji i oprema i ostalo) pojedinačne vrijednosti veće od 30.000,00 kuna te više objekata pojedinačne vrijednosti manje od 30.000,00 kuna u Registar se zasebno upisuju svi objekti leasinga pojedinačne vrijednosti veće od 30.000,00 kuna dok se više objekata pojedinačne vrijednosti manje od 30.000,00 kuna u Registar upisuju kao jedan objekt leasinga na način da se pod Marka upiše kratki opis financiranih objekata leasinga.

Tvrtka i sjedište davatelja leasinga

Članak 6.

Podaci o tvrtki, sjedištu i OIB-u (osobni identifikacijski broj) davatelja leasinga ne upisuju se u Registar već se preuzimaju iz Registra leasing društava koji vodi sama Agencija prilikom predaje izvještaja od strane ovlaštene osobe davatelja leasinga.

Tvrtka i sjedište, odnosno ime, prezime i adresa primatelja leasinga

Članak 7.

(1) U Registar se upisuju sljedeći podaci o primatelju leasinga: tvrtka ili ime i prezime, sjedište ili adresa prebivališta, država i OIB.

(2) U slučaju da je primatelj leasinga pravna osoba u Registar se upisuje tvrtka dok u slučaju da je primatelj leasinga fizička osoba u Registar se upisuje ime i prezime.

(3) U slučaju da je primatelj leasinga fizička osoba kao sjedište se upisuje adresa prebivališta fizičke osobe.

(4) U slučaju da je primatelj leasinga (nije rezident Republike Hrvatske) strana fizička i pravna osoba kojoj nije dodijeljen OIB, isti nije potrebno unijeti u Registar.

(5) Agencija će s podacima iz ovog članka postupati sukladno odredbama Zakona o zaštiti osobnih podataka (»Narodne novine« broj: 103/03, 118/06 i 41/08).

Određenje posla leasinga

Članak 8.

Kod upisa određenja posla leasinga u Registar se upisuje vrsta leasinga. Leasing posao može biti posao financijskog leasinga ili posao operativnog leasinga.

Detaljno određenje objekta leasinga,

Članak 9.

(1) Kod detaljnog određenja objekta leasinga u Registar se upisuje: vrsta objekta leasinga, marka, model i tip te jedinstveni identifikator.

(2) Vrste objekta leasinga mogu biti:

1. nekretnine – predstavljaju građevinske objekte i zemljišta te se u Registar unose kao jedan objekt. Ukoliko se u Registar unosi nekretnina za koju leasing društvo sastavlja dva ugovora, posebno za zemljište na kojem se nalazi građevina, a posebno za građevinu, u Registar je dovoljno unijeti podatke iz ugovora koji se odnosi na građevinu.;

2. osobna vozila – vozila B, te B+E kategorije sukladno članku 217. Zakona o sigurnosti prometa na cestama (»Narodne novine« broj: 67/08 i 74/11, dalje u tekstu: ZSPC);

3. gospodarska vozila – vozila C1, C1+E, C, C+E, D, te D+E kategorije sukladno članku 217. ZSPC-a;

4. plovila;

6. letjelice;

6. postrojenja, strojevi, transportni uređaji i oprema;

7. ostalo – svi objekti leasinga koji se ne mogu rasporediti u gore navedene vrste.

(3) Pod Marka potrebno je upisati naziv proizvođača.

(4) Model i tip predstavljaju oznaku koju proizvođač ili dobavljač navodi na računu ili ponudi za objekt leasinga.

(5) Jedinstveni identifikator je jedinstvena oznaka objekta leasinga istaknuta na samom objektu leasinga. Jedinstveni identifikator predstavlja:

− za osobna vozila – broj šasije vozila;

− za gospodarska vozila – broj šasije vozila;

− za plovila – serijski broj trupa;

− za letjelice – serijski broj trupa;

− za nekretnine – broj zemljišnoknjižnog uloška. U slučaju da se nekretnina nalazi na više zemljišnoknjižnih uložaka potrebno je navesti samo jedan broj zemljišnoknjižnog uloška;

− za postrojenja, strojeve, transportne uređaje i opremu – serijski broj;

− za ostalo – serijski broj.

(6) Prilikom upisa osobnih vozila, gospodarskih vozila, plovila, letjelica i nekretnina u Registar unos jedinstvenog identifikatora je obvezan.

(7) Ukoliko prilikom upisa postrojenja, strojeva, transportnih uređaja i opreme kao i ostalog, serijski broj objekta leasinga nije poznat, jedinstveni identifikator nije potrebno upisati.

(8) Ukoliko je ugovorom o leasingu, u kojem su objekti leasinga postrojenja, strojevi, transportni uređaji i oprema ili ostalo, financirano više objekta pojedinačne vrijednosti manje od 30.000,00 kuna koji imaju serijski broj te koji su u Registar upisani kao jedan objekt nije potrebno upisati jedinstveni identifikator.

Vrijednost objekta leasinga

Članak 10.

U Registar se upisuje vrijednost objekta leasinga prema ugovoru o leasingu, izražena u kunama bez PDV-a po tečaju na dan sklapanja ugovora.

Iznos pojedine naknade

Članak 11.

U Registar se upisuje vrijednost rate ili obroka iz ugovora o leasingu izražena u kunama bez PDV-a po tečaju na dan sklapanja ugovora.

Vrijeme trajanja ugovora

Članak 12.

U Registar se upisuje datum sklapanja ugovora o leasingu, datum isteka ugovora o leasingu te ugovoreno vrijeme trajanja ugovora izraženo brojem mjeseci.

Broj ugovora o leasingu

Članak 13.

U Registar se upisuje broj ugovora naznačen u ugovoru o leasingu.

Tvrtka i sjedište dobavljača objekta leasinga

Članak 14.

(1) U Registar se upisuju sljedeći podaci o dobavljaču objekta leasinga: tvrtka, sjedište, država i OIB.

(2) U slučaju da je dobavljač objekta leasinga strana pravna osoba kojoj nije dodijeljen OIB, isti nije potrebno unijeti u Registar.

Identifikacijski broj objekta kod davatelja leasinga

Članak 15.

Davatelj leasinga u Registar upisuje proizvoljni niz znakova koji predstavlja identifikacijski broj objekta leasinga od strane davatelja leasinga. Davatelj leasinga je obvezan s dužnom pažnjom čuvati identifikacijski broj objekta leasinga jer preko njega davatelj leasinga vrši sve potencijalne izmjene podataka u Registru.

IV. POSTUPAK UPISA U REGISTAR

Članak 16.

(1) Podaci za upis u Registar predaju se u obliku elektroničkog obrasca preko odgovarajućeg sučelja na internetskim stranicama Agencije.

(2) Podaci iz elektroničkog obrasca unose se u Registar automatski, po uspješnoj provjeri njihove formalne ispravnosti.

(3) Po unosu podataka u Registar, izdaje se elektronički generirana potvrda elektronički potpisana od strane Agencije koja je punovažna, te predstavlja dokaz o izvršenom unosu.

Članak 17.

(1) Unos i izmjene podataka u Registru vrši ovlaštena osoba davatelja leasinga u roku određenom člankom 52. stavkom 3. Zakona o leasingu.

(2) Ovlaštena osoba davatelja leasinga je osoba koja je ovlaštena od strane davatelja leasinga za unos podataka u Registar te koja je od Agencije dobila odgovarajuća prava pristupa i uporabe sustava.

Osoba ovlaštena za unos podataka

Članak 18.

(1) Davatelj leasinga dužan je Agenciji dostaviti ime i prezime i broj osobne iskaznice jedne ili više osoba ovlaštenih za unos podataka u ime davatelja leasinga.

(2) Agencija će osobi iz stavka 1. ovoga članka dati ovlasti potrebne za pristup i predaju podataka za unos u Registar.

(3) Ovlasti osobe iz stavka 1. ovoga članka ovlaštene za unos podataka, nisu prenosive na druge osobe.

(4) Agencija će s podacima iz stavka 1. ovog članka postupati sukladno odredbama Zakona o zaštiti osobnih podataka (»Narodne novine« broj: 103/03, 118/06 i 41/08).

Upis podataka u Registar

Članak 19.

Upisom podataka o objektu leasinga u Registar objekt leasinga se vodi kao aktivan objekt.

Izmjene podataka u Registru

Članak 20.

(1) U slučaju bilo kakve izmjene podataka o objektu leasinga koje su rezultat naknadno nastalog poslovnog događaja (dodatak ugovora), upisani podaci o objektu leasinga mogu se mijenjati.

(2) U slučaju izmjene ili dopune ugovora o leasingu davatelj leasinga dužan je roku od 8 dana od izmjene ili dopune unijeti nastale izmjene u Registar.

(3) Izmjenom podataka u Registru mogu se mijenjati sljedeći podaci: tvrtka ili ime i prezime, sjedište ili adresa prebivališta, država i OIB primatelja leasinga, datum isteka ugovora o leasingu, vrijeme trajanja ugovora, vrijednost objekta leasinga i iznos pojedine naknade.

(4) U slučaju više izmjena istog podatka na jednom objektu leasinga važećom se smatra zadnja izmjena.

(5) Izmjena podataka upisanih u Registar vrši se preko identifikacijskog broja objekta kod davatelja leasinga.

Brisanje podataka u Registru

Članak 21.

(1) U slučaju pogreške prilikom unosa podataka u Registar, upisani podaci o objektu leasinga se ne mijenjaju već storniraju.

(2) Nakon storniranja pogrešno unesenih podataka o objektu leasinga, po potrebi se ponovo upisuju ispravni podaci o objektu leasinga.

(3) Brisanje podataka upisanih u Registar vrši se preko identifikacijskog broja objekta kod davatelja leasinga.

Deaktivacija objekta leasinga u Registru

Članak 22.

(1) U slučaju kada je davatelj leasinga izvršio prijenos vlasništva nad objektom leasinga na primatelja leasinga, kada davatelj leasinga ima kontrolu nad objektom leasinga odnosno može nesmetano raspolagati s istim ili kada objekt leasinga više ne postoji, bez obzira na eventualne nepodmirene obveze primatelja leasinga, objekt leasinga nije aktivan.

(2) Nastupom okolnosti iz stavka 1. ovog članka davatelj leasinga je dužan deaktivirati objekt leasinga u Registru upisivanjem datuma deaktivacije.

(3) Deaktivacijom objekta leasinga u Registru podaci o objektu leasinga prestaju biti javno dostupni.

(4) Objekt leasinga se ne deaktivira automatski nastupanjem datuma isteka ugovora o leasingu upisanog u Registar, već je aktivan sve do trenutka njegove deaktivacije od strane davatelja leasinga.

Članak 23.

Agencija ne odgovara za točnost i istinitost podataka unesenih u Registar i dostupnih javnosti.

Članak 24.

Do 15. prosinca 2011. davatelji leasinga su obvezni dostaviti podatke o svim aktivnim objektima leasinga na dan dostave podataka.

V. TEHNIČKA UPUTA ZA IZRADU I DOSTAVU PODATAKA U REGISTAR OBJEKATA LEASINGA

Članak 25.

Agencija će donijeti Tehničku uputu za izradu i dostavu podataka u Registar koja će sadržavati opis propisanog oblika i načina dostave podataka u Registar, te registracije korisnika u sustav za dostavu elektroničkih izvješća.

VI. PRIJELAZNE I ZAVRŠNE ODREDBE

Članak 26.

Stupanjem na snagu ovog Pravilnika prestaju važiti Pravilnik o načinu i obliku vođenja registra objekata leasinga (»Narodne novine« broj 24/2007) kao i Pravilnik o izmjeni i dopuni Pravilnika o načinu i obliku vođenja Registra objekta leasinga (»Narodne novine« broj 72/2007).

Članak 27.

Ovaj Pravilnik stupa na snagu danom objave »Narodnim novinam«, a primjenjuje se od 1. prosinca 2011. godine.

Klasa: 011-02/11-04/16

Urbroj: 326-01-11-1

Zagreb, 29. rujna 2011.

Član Uprave
Ivan Vrljić, v. r.

Pravilnik, NN 113/2011-2219